Με αφορμή την ταινία “Pride”

24/6/17

Η πρωτοβουλία για τη σημερινή προβολή και συζήτηση, που καλύπτει ένα κενό στη θεματολογία των εκδηλώσεων του Διεθνούς Βήματος.

Όπως το συνηθίζουμε στις συζητήσεις που διοργανώνουμε εδώ, ως συνοδευτικά της ταινίας έχουμε να προτείνουμε δύο βιβλία: *Η καταγωγή της οικογένειας, της ατομικής ιδιοκτησίας και του κράτους* του Ένγκελς και το βιβλίο της Ε. Ριντ *Προβλήματα της πάλης για την απελευθέρωση της γυναίκας* που αποτελεί μια ενημέρωσή του για τον 20ο και 21ο αιώνα.

Η ταινία Pride εστιάζει στο σημείο συνάντησης 2 ετερόκλητων αγώνων –τη σκληρή απεργία των ανθρακωρύχων στην Αγγλία της Θάτσερ και το κίνημα ενάντια στις διακρίσεις που υφίστανται οι ομοφυλόφιλοι– και απεικονίζει πραγματικά γεγονότα. Πώς συναντήθηκαν και συσχετίστηκαν μια εργατική απεργία και ένα κοινωνικό κίνημα; Και τι σχέση μπορούν να έχουν άραγε;

**Σχετικά με την ταινία**

- Η απεργία των ανθρακωρύχων στο Ηνωμένο Βασίλειο ήταν η μεγαλύτερη επίδειξη δύναμης της εργατικής τάξης στην Ευρώπη στη βαριά βιομηχανία από τον πόλεμο και δώθε. Ήταν μία από τις πολλές ενδείξεις ότι η μεταπολεμική επέκταση του καπιταλισμού είχε φτάσει στα όριά της, οι επιθέσεις στο βιοτικό επίπεδο των εργαζομένων και στον κοινωνικό μισθό, η λιτότητα, έπαιρναν φόρα. Το βαρύ πυροβολικό της τάξης μας στις αναπτυγμένες, ιμπεριαλιστικές χώρες είχε αρχίσει να μπαίνει στο στόχαστρο αλλά και να περνά στο προσκήνιο.

- Είχε τον χαρακτήρα ενός κοινωνικού κινήματος στα χωριά και τις κωμοπόλεις της Ουαλίας, παρασύροντας στον αγώνα ολόκληρη την τοπική κοινωνία (γυναίκες, μαθητές, μικρομαγαζάτορες). Επίσης σημαντική συνιστώσα του αγώνα υπήρξε η διεθνής αλληλεγγύη, με περιοδείες ανθρακωρύχων ακόμα και στη βόρεια Αμερική και στην Αυστραλία.

- Η βάση του σωματείου είχε αρχίσει να κινείται, να δραστηριοποιείται, να διεκδικεί ρόλο στη λήψη των αποφάσεων. Άρχισαν να τρίζουν οι τροφαντές ηγεσίες των συνδικάτων για τις οποίες η ταξική συνεργασία ήταν «μέθοδος πάλης».

- Το κράτος έδειξε το πιο βάναυσο πρόσωπό του. Τα χωριά αστυνομοκρατούνταν και οι μπάτσοι συμπεριφέρονταν ως στρατός κατοχής. Αποκαλυπτόταν ότι ο βρετανικός ιμπεριαλισμός είχε το ίδιο πρόσωπο στην Ινδία, στην Ιρλανδία και στην Ουαλία.

- Η απεργία δεν γενικεύτηκε σε άλλους κλάδους. Για τους εργοδότες και το κράτος τους το κλείσιμο των στοών ήταν μονόδρομος. Παρόμοιες επιθέσεις δεν θα γενικεύονταν σε άλλες βιομηχανίες παρά σταδιακά και αρκετά χρόνια αργότερα. Ωστόσο ο αγώνας αυτός που δώθηκε τόσο περίφανα ταύτισε τους ανθρακωρύχους με την έννοια του ασυμβίβαστου γενναίου μαχητή και έγινε σημείο αναφοράς στις μετέπειτα μάχες.

- Κυρίως έδοσε στη νεολαία της Αγγλίας εκείνης της εποχής, και του κόσμου, την πρώτη εμπειρία της μεταπολεμικής γενιάς του τι σημαίνει, πώς είναι, όταν αυτό το βαρύ πυροβολιό ξυπνάει. Ότι εδώ βρίσκεται πράγματι η δύναμη που είναι ικανή όχι μόνο να παλέψει για δύο λύρες παραπάνω, αλλά να ανατρέψει τον καπιταλισμό και ολόκληρο το πλέγμα καταπίεσης που συνεπάγεται.

Αυτή η δύναμη της εργατικής τάξης είναι που αποτέλεσε πόλο έλξης για τους νεαρούς ακτιβιστές που θα δείτε στην ταινία.

**Γιατί η ενασχόληση με το ζήτημα των δικαιωμάτων των ομοφυλόφιλων και γιατί σήμερα;**

Καταρχήν, η υπεράσπιση όλων όσων υφίστανται διακρίσεις στο πλαίσιο της καπιταλιστικής κοινωνίας είναι καθήκον της εργατικής τάξης. Ειδικά όταν μιλάμε για το δικαίωμα στην αγάπη! Το δικαίωμα να είσαι ο εαυτός σου στο πιο βασικό επίπεδο.

Μέσα από τις κρίσεις που ζούμε και που έρχονται θα έχουμε την ευκαιρία να πάρουμε τα πρώτα βήματα για την οικοδόμηση μιας κοινωνίας «Με, από και για τους ταπεινούς» (Φιντέλ). Τουλάχιστον εκεί στοχεύουν πολλοί από εμάς που δεν βλέπουμε διέξοδο με τις κατέχουσες τάξεις στο τιμόνι. Τούτο απαιτεί τη διαμόρφωση και τη δοκιμασία μιας ικανής, ταξικής ηγεσίας. Απαιτεί και τη δική μας διαπαιδαγώγηση ως εργαζόμενοι ώστε να βλέπουμε πέρα από τα εθνικά, ακόμα και πέρα από τα στενά ταξικά συμφέροντα. Να μπορούμε να νιώθουμε ως δική μας υπόθεση την καταπίεση όπου γης (Μαρτί), και να δρούμε πολιτικά με βάση αυτή την κατανόηση.

Η σημερινή ταινία μας βοηθά να εστιάσουμε σε αυτή τη διαπαιδαγώγηση.

Ουσιαστικά μιλάμε για τη διαπαιδαγώγηση που μας κάνει ικανούς/ες να ξεπεράσουμε τον ανταγωνισμό με τον οποίο γεννιόμαστε στην καπιταλιστική κοινωνία. Ο ανταγωνισμός δεν χαρακτηρίζει μόνο τις σχέσεις ανάμεσα στα μεγάλα οικονομικά συμφέροντα. Επίσης αποτελεί τη συνθήκη ύπαρξης της εργατικής τάξης στην κοινωνία αυτή. Βήμα βήμα, μέσα από εμπειρίες συλλογικής δράσης, μαθαίνουμε ως τάξη να νιώθουμε τη δύναμή μας στην ενότητα και βγαίνουμε από τη ζούγκλα του διαρκούς μεταξύ μας ανταγωνισμού.

Ως τάξη, όταν δεν κάνουμε βήματα σε αυτή την κατεύθυνση, την κατεύθυνση της καλλιέργειας μιας κουλτούρας εργατικής αλληλεγγύης μεταξύ μας και με τους φυσικούς μας συμμάχους –δεν είναι απλά ότι είμαστε λιγότεροι ή γινόμαστε λιγότερο αποτελεσματικοί– χάνουμε την ψυχή μας.

Η υπεράσπιση των δικαιωμάτων των γυναικών, των μεταναστών, των καταπιεζομένων εθνοτήτων, η προστασία της φύσης: *Μόνο η εργατική τάξη μπορεί να τα αναλάβει*. Οι καταπιεστές μας δημαγωγούν. Ο μόνος τους στόχος είναι η υπεράσπιση των συμφερόντων τους: της ικανότητάς τους να συνεχίζουν να μας εκμεταλλεύονται.

**Γυναικείο κίνημα – μια ιστορική σχέση**

Το κίνημα των ομοφυλόφιλων ιστορικά ακολούθησε και εμπνεύστηκε από το «Δεύτερο Κύμα του Φεμινισμού», το μεταπολεμικό γυναικείο κίνημα, ειδικά εκεί που αυτό ερχόταν σε επαφή με την νεολαιίστικη ανταρσία της δεκαετίας του 1960 και 1970. Το φεμινιστικό κίνημα με τη σειρά του ακολούθησε και εμπνεύστηκε ιστορικά από τους γιγάντιους προλεταριακούς αγώνες για ίσα πολιτικά δικαιώματα των Μαύρων στις ΗΠΑ και των αντι-αποικιακών κινημάτων σε άλλα μέρη της γης.

Τα κινήματα για τη γυναικεία χειραφέτηση δεν έθεσαν μόνο θέματα οικογενειακού δικαίου και το ίση αμοιβή για ίση εργασία, το να μην πέφτει εφόρου ζωής στις πλάτες των γυναικών η κοινωνική εργασία της ανατροφής των παιδιών, της φροντίδας των ηλικιωμένων κ.λπ. Έθεσαν και θέματα όπως: το δικαίωμα να έχουμε εμείς οι ίδιες τον έλεγχο πάνω στις αναπαραγωγικές μας ικανότητες, το ζήτημα του διπλού ωραρίου στο σπίτι, τα δύο μέτρα και δύο σταθμά για άνδρες και γυναίκες στην κοινωνική και τη σεξουαλική συμπεριφορά, τον ζουρλομανδύα της επιταγής της παρθενίας κατά τον γάμο κ.ά.

Για την εργατική τάξη, η στήριξη της μάχης ενάντια στις διακρίσεις που υφίστανται οι ομοφυλόφιλοι απορρέει από την ζωτική υποστήριξη των αγώνων για την ισότητα της γυναίκας. Ζωτική γιατί δεν μιλάμε για στήριξη προς τρίτους αναξιοπαθούντες, παρά για την αυτοάμυνα, και την ενότητα των εργαζομένων, ανδρών και γυναικών. Το ότι οι γυναίκες, πχ, δεν είναι ούτε κοινωνική τάξη ούτε στρώμα, παρά άτομα που υφίστανται διακρίσεις και βρίσκονται σε κάθε κομμάτι της κοινωνίας από μόνο του δεν είναι εμπόδιο ούτε κάτι καινούργιο για το εργατικό κίνημα. Την ίδια στάση πρέπει να έχουμε και σχετικά με τη μάχη για την ισότητα που δίνουν οι ομοφυλόφιλοι.

**Λίγη θεωρία**

Αν θέλουμε να ψάξουμε βαθύτερα πρέπει να ρωτήσουμε: Από πού προέρχονται οι διακρίσεις σε βάρος των ομοφυλόφιλων; Ποια είναι η κοινωνική και ιδεολογική τους βάση; Είναι παρακλάδι από τον ίδιο κορμό που ανέλυσε ο Ένγκελς στην *Καταγωγή της οικογένειας, της ατομικής ιδιοκτησίας και του κράτους*.

Την οικογένεια την κοιτάζει ο Ένγκελς ως οικονομική και κοινωνική μονάδα, που διαμορφώνεται από –χαρακτηρίζει και στηρίζει– τις διαφορετικές εκφάνσεις της ταξικής κοινωνίας, και όχι ως το αποκούμπι, το καταφύγιο που υποτίθεται ότι είναι για τον καθένα μας (παρότι συχνότερα -ή μάλλον παράλληλα- είναι ένα καζάνι νευρώσεων που σιγοβράζει).

Η σημερινή πυρηνική οικογένεια λοιπόν (ανδρόγυνο και παιδιά), από αυτή την ιστορική και την κοινωνική σκοπιά που κοιτάζει ο Ένγκελς, είναι κομμάτι αναπόσπαστο του τρόπου που λειτουργεί ο καπιταλισμός σήμερα, του πώς αναπαράγονται όχι μόνο οι άνθρωποι αλλά και οι κοινωνικές δομές. Για τις κατέχουσες τάξεις, μέσω της οικογένειας οργανώνεται το πέρασμα των περιουσιών από τη μία γενιά στην άλλη. Για τους ανθρώπους του μόχθου, οργανώνεται η κοινωνική εργασία της φυσικής συντήρησης, το μεγάλωμα των παιδιών, η φροντίδα των ηλικιωμένων. Ο μύθος του «δεύτερου φύλου» τα καλύπτει όλα αυτά καθαγιάζοντας την απλήρωτη και εφ’ όρου ζωής εργασία των γυναικών. Επίσης καθιστά αποδεκτό το γεγονός ότι η γυναικεία εργασία είναι φθηνότερη από την ανδρική στο παζάρι της αγοράς εργασίας.

Η οικογένεια λειτουργεί ως αμορτισέρ για την ανεργία και για τις άγριες περικοπές στις κοινωνικές παροχές όπως αυτές που βιώνουμε σήμερα. Είναι και εκατομμύρια κοιτίδες αναμετάδοσης όλων των «πρέπει» της κοινωνίας. Είναι εκεί που μαθαίνεις ποια είναι η θέση σου στην κοινωνική πυραμίδα, μαθαίνεις να την αποδέχεσαι, να μην αντιμιλάς, ότι όλα τα δάχτυλα ίσα δεν είναι, κ.λπ. ομαλά, φυσικά, και από την κούνια.

Οι αγώνες των γυναικών για ισότητα και το κίνημα ενάντια στις διακρίσεις στη βάση του σεξουαλικού προσανατολισμού κάνουν αυτό το οικοδόμημα να τρίζει και αυξάνουν την ενότητα, την αυτοπεποίθηση και την αλληλεγγύη στους κόλπους της εργατικής τάξης.

**Οι «αξίες της οικογένειας»**

Κάθε αίτημα που πρόβαλλαν οι γυναίκες προς την ισότητα –αυτόνομη μισθωτή δουλειά, μόρφωση, ψήφος, οικογενειακός προγραμματισμός– το αντέκρουαν οι κρατούντες στο όνομα της διατήρησης της αγίας οικογένειας και το περιέβαλλαν με μύριες ενοχές μέχρι που κατακτιόταν. Κατακτιόταν αυξάνοντας την αυτοπεποίθηση ανδρών και γυναικών του λαού, μαζί, στην ικανότητά μας να λειτουργούμε συλλογικά και αλληλέγγυα. Παρόμοια επιχειρήματα ακούμε απέναντι στο αίτημα της ισότητας τω ομοφυλόφιλων ανδρών και γυναικών.

Εξάλλου η προβολή των «αξιών της οικογένειας» και ο περιορισμός και το κυνηγητό της νεανικής σεξουαλικότητας ειδικότερα (και όχι μόνο) υπήρξαν γνωρίσματα κάθε καταπιεστικού καθεστώτος. Καλλιεργούν μύριες ανασφάλειες και χειραγωγούν. Εδώ εντάσσεται και η ποινική και κοινωνική πάταξη της ομοφυλοφιλίας. Η αστείρευτη αντι-γυναικεία και ομοφοβική ρητορική της ακροδεξιάς και του φασισμού ας μας θυμίσουν ότι η διεκδίκηση της ελευθερίας σεξουαλικού προσανατολισμού είναι ένα θεμελιακά ανθρώπινο αίτημα.

Και ας το έχουμε πει και αυτό προς την καλή κυρία που στέκεται στη γωνία με την εικόνα της Παναγίας να ξορκίζει το pride που παρελαύνει από μπροστά της: Ο πραγματικός εχθρός της αγάπης –και της σεξουαλικότητας και του έρωτα που εισρέει και απορρέει από αυτήν– δεν είναι η ελευθερία σεξουαλικής επιλογής. Είναι η εμπορευματοποίηση του έρωτα. Η εμπορευματοποίηση του έρωτα στο πλαίσιο μιας κοινωνίας του εμπορεύματος. Εξάλλου το «ξέκολο» δεν είναι χειραφέτηση. Πίσω του κρύβεται η ίδια, παραδοσιακή, ανελεύθερη και αντι-γυναικεία ηθική.

**Διαπαιδαγώγηση στην αλληλεγγύη**

Όπως όλοι έχουμε κάποια στιγμή νιώσει, ο αγώνας είναι μεγάλο σχολείο. Όλοι μας κάποια στιγμή χρειάστηκε να καταλάβουμε ότι οι συνθήκες, τα προβλήματα που βιώνουμε δεν είναι προσωπικά, είναι κοινωνικά. Χρειάστηκε να καταλάβουμε ότι όλα αυτά τελικά απορρέουν από ένα οικονομικό σύστημα που λέγεται καπιταλισμός που δένει τη μοχθούσα πλειοψηφία της ανθρωπότητας σε ένα πλέγμα καταπίεσης ώστε να συνεχίσει να οικειοποιείται η τάξη των εργοδοτών την αξία που όλοι εμείς παράγουμε.

Ο αγώνας για την ανατροπή του καπιταλισμού, της δικτατορίας του κεφαλαίου, για να ξεκινήσει χρειάζεται η συνείδησή μας ως εργαζόμενοι να κάνει αυτό το άλμα, και σε μαζικό επίπεδο, μέσα από ζωντανές εμπειρίες αγώνα καθώς και μέσα από την αξιοποίηση των διδαγμάτων από αγώνες άλλων εποχών και άλλων χωρών.

Το πεδίο όπου η δική μας τάξη θα διεπαιδαγωγηθεί και θα γίνει ικανή να πάρει στα χέρια της μια μέρα τη μοίρα της ανθρωπότητας είναι το πεδίο των σημερινών μαχών, όπως είναι η μάχη των ανθρακωρύχων που απεικονίζεται στην ταινία.

Μια παρόμοιου τύπου διαδικασία διαπαιδαγώγησης πέρασε και η Κουβανική Επανάσταση με την κομμουνιστική της ηγεσία. Από το «δεν μπορούμε να εμπιστευτούμε την άμυνα της χώρας σε κάποιον που είναι γκέι και άρα μαλθακός», στο «είναι προσωπικό ζήτημα δεν θέλω να ξέρω» ως την ενεργή στήριξη της πάλης ενάντια στις διακρίσεις και στην υποδειγματική για τη Λατινική Αμερική ανάληψη της μάχης κατά της ομοφοβίας.

**Ζητήματα επαναστατικής ηθικής**

Στην περίπτωση του δικαιώματος στην ατομική επιλογή του σεξουαλικού προσανατολισμού, τελικά στο βασικό ανθρώπινο δικαίωμα να διαλέγεις τον ή την σύντροφό σου, υπεισέρχεται ένα επιπλέον στοιχείο ηθικής. Της δικής μας ηθικής.

Όσοι από εμάς ισχυριζόμαστε ότι αγωνιζόμαστε για μια κοινωνία χωρίς αφεντικά, χωρίς τον οικονομικό και κοινωνικό καταναγκασμό του καπιταλισμού, είναι για να βγάλουμε από τη μέση τα εμπόδια που έχουν ορθώσει χιλιετίες ταξικής κοινωνίας προς την ανάπτυξη της ανθρώπινης δημιουργικότητας (οικονομικά, κοινωνικά, ψυχολογικά). Είναι για την ανάδειξη της αγάπης ως του ύψιστου κινήτρου και αγαθού. Ο σεξισμός, ο ρατσισμός, όπως και η ομοφοβία είναι κηλίδες του παρελθόντος. Τι λέει για μας όταν αμαυρώνουν τους αγώνες μας σήμερα; Τι λέει για την ειλικρίνεια με την οποία προβάλουμε τους απελευθερωτικούς στόχους του σοσιαλισμού;

Η κομμουνιστική ηγεσία που θα αναδείξει η δική μας τάξη σήμερα στον δρόμο προς την εξουσία, για να αναλάβουμε και εμείς την έφοδο στους ουρανούς, μέσα στις σημερινές συνθήκες θα μοιάζει στους Μπολσεβίκους και στο Κίνημα 26 Ιούλη από πολλές απόψεις. Από τη σκοπιά της τόλμης, της αποφασιστικότητας, της ανιδιοτέλειας, της αφοσίωσης στα συμφέροντα της μοχθούσας πλειονότητας διεθνώς. Θα διαφέρει όμως, –αντανακλώντας τις αλλαγές στους κόλπους των εργαζομένων– στο ότι θα περιλαμβάνει περισσότερες γυναίκες, περισσότερους μετανάστες και θα είναι πιο γκέι!